KYK: Minister gryp in ná skokvideo's uit tronk | Netwerk24
Deur Kaveel Singh, News24 26 Junie 2019 06:13
Durban se berugte Westville-gevangenis word op hoë vlak bekyk nadat video's na vore gekom het van 'n moordenaar wat dwelms gebruik en amptenare wat gevangenes bewapen vir gevegte.
"Ons het 'n voorlopige verslag ontvang, maar ons is nie bereid om nou hierop kommentaar te lewer nie," het Chrispin Phiri, woordvoerder van die departement van korrektiewe dienste, Dinsdag gesê. Hy het gesê daar sal Vrydag kommentaar gelewer word.
In een video snuif die moordenaar Ruwain Meer wat lyk na kokaïen. Hy dans terwyl die video na 'n mede-gevangene skuif.
Meer dien twee lewenslange vonnisse uit vir die moord op die sakeman Zainool Fakir (32) van Chatsworth en sy neef Akbar Sudhoona (27).
Ronald Lamola, minister van justisie en korrektiewe dienste, wil weet waar die amptenare tydens die voorvalle was en of dissiplinêre stappe teen hulle gedoen is, sê Phiri.
Lamola wil ook weet of 'n klag teen Meer ingedien oor die besit van en handel in dwelms.
"Die verslag moet beskikbaar gestel word sodra dit prakties moontlik is. Ons is nie 'n wettelose staat nie. Daarby kan instellings wat bedoel is om gevangenes te rehabiliteer, nie wetteloos wees nie," het Lamola gesê.
"Hy het gesê daar is "geen plek in ons samelewing" vir amptenare in kritieke instellings soos die departement van korrektiewe dienste wat geen agting vir die wet het nie.
"Indien in die ondersoek bevind word dat 'n oortreding van enige beleid en wetgewing plaasgevind het, sal daar ernstige gevolge vir die betrokke persone wees.
"Ons samelewing eis die hoogste vlak van dissipline en aanspreeklikheid van die strafregstelsel as 'n geheel," het Lamola gesê.